شەفەق نیوز/ ئەنجومەن وەزیران لە هەرێم کوردستان، ئمڕوو چوارشەممە، کۆبونەوەیگ وە سەرۆکایەتی مەسرور بارزانی سەرۆک حکومەت و قوباد تاڵەبانی جیگری ئەنجام دا.
لە سەرتای کۆبونەوەگە، تاڵەبانی رووشنایی خستە بان دویاترین نووەوەبویەگان لە دانووستانەگان وەگەرد حکومەت فیدڕاڵی لەباوەت بوودجەگە و شایستە داراییەگان ئەرا هەرێم کوردستان لە بوودجەی ساڵ ٢٠٢١، و دووپات کرد ک دانووستانەگان وەردەوامن و ئیسە ئامادەیی خاسیگ ئەرا چارەسەرکەردن ئی باوەتە هەس.
ئیجا، هەرلە ئاوات شێخ جەناب وەزیر دارایی و ئابووری، و دارا رەشید وەزیر پلانسازی رووشنایی خستنە بان ئامادەکاریەگان ئەرا پڕۆژەی یاسای بوودجەی هەرێم کوردستان ئەرا ساڵ ٢٠٢١، و ئاماژە کردن ک فرەی ئامارەیل وەزارەتەگان ئەرا ئامادەکردن بوودجەی ئاشکرایگ و راستەقینەیگ هانە وەردەس.
هەمیش لە کۆبونەوەگە دەنگ لەبان رەشنووس پڕۆژەی یاسای وەزارت کارەبای هەرێم کوردستان دریا، ک کەمال محمد ساڵح وەزیر کارەبا خستەی وەردەس.
لە کۆتایی تەوەرەیل کۆبونەوەگە، سامان بەرزنجی وەزیر تەندروسی راپۆرتیگ لە هەڵوێست پەتای ڤایڕۆس کۆڕۆنای ئاڵشتبوی خستە وەردەس، و پەلانەیل وەزارەتەگە ئەرا نواگردنی.
هەرلیوار ئاڵان حەمە سەعید وەزیر پەروەردە دووپات لە وەردەوامی خوەنەواریەگە کرد وەمەرج چەودیریکردن ریکارە تەندروسیەگان ئەرا مقەیەتی سەڵامەتی و ژیان خوەنەوار و ماموستاگان و کارمەنەیل لە چین خوەنەواری.
و دویای ئەوە ک ئەنجومەن وەزیران سوپاس خوەی ئاڕاستەی وەزارەت تەندروسی و ئەو وەزارەتە پەیوەندیدارەگان کرد، لە خود وەختەگە فەرمان داگە وەزارەتەیل و فەرمانگە حکومەتیەگان وە گرنگی چەودیریکردن ریکارە مقەیەتیەگان و رینما تەندروسیەگان، و داوا لە هاووڵاتییەگان کرد وەگەرد پلانەیل و رینمایل حکومەت هەرێم کوردستان هاوکار بوون، ئەرا نواگردن لە بڵاوبوین ڤایرۆسە ئاڵشابویەگە.
